ຝຣັ່ງ ຢາກຍົກເວັ້ນ ການຂາຍອາວຸດ ໃຫ້ພວກກະບົດ ໃນຊີເຣຍ
ລັດຖະມົນຕີການຕ່ງປະເທດຝຣັ່ງ ທ່ານ Fabius ກ່າວ​ວ່າ ປະເທດຂອງທ່ານຈະປະສານງານແລະວາງແຜນ ຮ່ວມກັບບັນດາປະເທດພັນທະມິດອື່ນໆໃນຢູໂຣບນຳ.
ຝຣັ່ງກ່າວວ່າ ຕົນຈະຍົກເອົາເລື່ອງການຍົກເວັ້ນອາວຸດປ້ອງກັນ ຈາກການຫ້າມຂາຍອາວຸດໃຫ້ແກ່ຊີເຣຍ ຂຶ້ນມາເວົ້າ ເພື່ອເປັນ ການຊ່ອຍເຫຼືອພວກກະບົດໃນການສູ້ລົບກັບລັດຖະບານຂອງ ປະທານາທິບໍດີ Bashar al-Assad ລັດຖະມົນຕີການຕ່ງປະເທດຝຣັ່ງ ທ່ານ Laurent Fabius ໄດ້ກ່າວໃນການໃຫ້ສໍາພາດ ໃນວັນພະຫັດມື້ນີ້ວ່າ ປະເທດຂອງ ທ່ານຈະປະສານງານແລະວາງແຜນຮ່ວມກັບບັນດາປະເທດພັນ ທະມິດອື່ນໆໃນຢູໂຣບນຳ ໃນວັນອັງຄານຜ່ານມານີ້ ຝຣັ່ງໄດ້ເປັນປະເທດອໍານາດຕາເວັນຕົກ ປະເທດທໍາອິດ ທີ່ໄດ້ຮັບຮູ້ກຸ່ມແນວໂຮມຝ່າຍຄ້ານຊີເຣຍທີ່ຫາກໍມີ ການສ້າງຕັ້ງຂຶ້ນມາ ປະທານາທິບໍດີ Francois Hollande ຈະພົບປະກັບຜູ້ນໍາຂອງກຸ່ມດັ່ງກ່າວໃນກຸງປາຣີສ ໃນວັນເສົາຈະມານີ້ ສະຫະລັດຍັງບໍ່ທັນຮັບຮູ້ກຸ່ມແນວໂຮມຝ່າຍຄ້ານຂອງຊີເຣຍເທື່ອ ໂດຍເວົ້າວ່າ ກຸ່ມດັ່ງກ່າວ ກ່ອນອື່ນໝົດຕ້ອງໄດ້ພິສູດຕົນເອງ ຫຼັງຈາກມີການກ່າວຫາວ່າກຸ່ມຈັດຕັ້ງຂອງພວກຝ່າຍຄ້ານ ຊີເຣຍກ່ອນໜ້ານີ້ ໄດ້ເກີດການຜິດຖຽງກັນແລະມີການກ່າວຫາວ່າຄອບງຳໂດຍມຸສລິມ ຫົວຮຸນແຮງ ລັດຖະມົນຕີການຕ່າງປະເທດສະຫະລັດ ທ່ານນາງ Hillary Clinton ໄດ້ກ່າວໃນວັນພຸດ ວານນີ້ວ່າ ການສ້າງຕັ້ງກຸ່ມແນວໂຮມໃໝ່ຊຶ່ງຈະເຂົ້າຮັບໜ້າທີ່ແທນອົງການສະພາແຫ່ງຊາດ ຂອງຊີເຣຍ ທີ່ບໍ່ໄດ້ຮັບຄວາມເຊື່ອຖືນັ້ນ ແມ່ນບາດກ້າວອັນສໍາຄັນ ແຕ່ກໍບໍ່ໄດ້ສະເໜີໃຫ້ການ ຮັບຮູ້ໂດຍເຕັມ ແລະໃຫ້ການສະໜັບສະໜຸນທາງດ້ານອາວຸດເທື່ອ ຊີເຣຍໄດ້ປະນາມກຸ່ມດັ່ງກ່າວນີ້ ທີ່ທາງການຊີເຣຍເວົ້າວ່າ ໄດ້ປິດປະຕູເພື່ອການເຈລະຈາ ແກ້ໄຂບັນຫາໃດໆກໍຕາມ ກັບປະທານາທິບໍດີ Bashar al-Assad